- Hindi News
- National
- नप के योग शिविर में पार्षदों की दिलचस्पी नहीं, एक महिला पार्षद ही पहुंचीं
नप के योग शिविर में पार्षदों की दिलचस्पी नहीं, एक महिला पार्षद ही पहुंचीं
नगरपरिषद प्रशासन की ओर से सिटीजन वेल्फेयर सोसायटी के सौजन्य से मंगलवार को भादरा तालाब पार्क में तीन दिवसीय योग शिविर शुरू हुआ। योगासन करने का समय सुबह 5 बजे से 7 बजे तक था लेकिन इस योग शिविर को ज्यादातर पार्षदों ने गंभीरता से नहीं लिया। जबकि नप के ईओ अतर सिंह की ओर से शिविर को लेकर सभी पार्षदों के पास लिखित में सूचना भेजी गई थी जिसमें यह भी उल्लेख किया गया था कि तीन दिवसीय योग शिविर में उपस्थिति अनिवार्य है। लेकिन सिर्फ वार्ड नंबर 13 की महिला पार्षद कौशल्या वर्मा को छोड़ कर शेष पार्षद शिविर से गैरहाजिर ही रहे। यहां तक की नप अध्यक्ष शीला सहगल ने भी योग शिविर में जाने की जहमत नहीं की।
योग शिविर में योगाचार्य इंद्रावती चंद्रपाल ने योगासन करने के तौर तरीके भी बताए। बेशक नप प्रशासन की ओर से आयोजित किए जा रहे तीन दिवसीय योग शिविर में ज्यादातर पार्षद गैरहाजिर ही रहे लेकिन पार्क में रोजाना सैर करने आने वाले लोगों में से ज्यादातर लोगों ने शिविर में शिरकत करते हुए योगासन किए। मंगलवार को नप कार्यालय में आई नप अध्यक्ष शीला सहगल से जब योग शिविर में आने के बारे में पूछा गया तो वे बस इतना ही बोल कर चुप हो गई कि ‘मैं योग शिविर में नहीं गई।’
शिविर में सभी पार्षदों को आना चाहिए : ईओ
^नपने सिटीजन वेल्फेयर सोसायटी कुछ अन्य संस्थाओं के सहयोग से योग शिविर लगाया है। शिविर में सभी पार्षदों को पत्र भेजकर अनिवार्य रूप से शिरकत करने को कहा गया था ताकि वे तंदुरूस्त रहें। लेकिन जाने क्यों नहीं ज्यादातर पार्षद आए। फिर भी पार्क में सैर करने आने वाले कई लोगों ने शिविर में शिरकत करते हुए योगसाधना की है। शिविर गुरुवार तक चलेगा।\\\'\\\' अतरसिंह, ईओ, नगर परिषद, सिरसा
योग साधकों को जूस का सेवन कराया
योगशिविर में आए योगसाधकों को विभिन्न फलों के जूस का भी सेवन कराया गया। बुधवार और गुरुवार को भी योग शिविर लगाया जाएगा। देखना यह है कि शेष बचे दो दिनों में और कितने पार्षद शिविर में क्लास लगाकर योग साधना करने की जहमत उठाएंगे। हालांकि ज्यादातर पार्षदों का यह कहना है कि योग शिविर में जाना कोई जरूरी नहीं है। जो पार्षद पूरी तरह से स्वस्थ और फिटनेस रखे हुए हैं उनको योग शिविर में जाने की कोई आवश्यकता नहीं।
नगर परिषद सिटीजन वेलफेयर सोसायटी की तरफ से भादरा तालाब पार्क में आयोजित शिविर में योग करते लोग।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva